'Rooikaart' sal jou uitboul | George Herald
'Rooikaart' sal jou uitboul
Monday, 25 October 2010, 13:11
Frank Opperman is skreeusnaaks in Rooikaart op 9 November by die Kalahari Teater.
GEORGE NUUS - Ouboet is terug - maar in 'n ander gedaante. Eers het ons Frank Opperman as Pottie Potgieter ontmoet en nou kom hy terug as Wally Koekemoer in Rooikaart.
Die verhoogstuk speel af in die klubsaal waar die jaarlikse prysuitdeling van die plaaslike rugbyklub plaasvind. Wally Koekemoer is die klubpresident. Hy behartig die prysuitdeling en doen sy bes om alles bymekaar te hou, ten spyte van die probleem dat meeste van die spelers nie opgedaag het nie.
Wally het ook 'n paar geraamtes in die kas, en dit kom mettertyd uit. Op sy eie lomp manier probeer hy sy aksies regverdig en in die proses val hy letterlik oor sy eie voete.
Hierdie splinternuwe eenmanstuk is geskryf deur Dana Snyman, wat ook die baie suksesvolle Die uwe Pottie Potgieter geskryf het waarmee Opperman vir lank deur die land getoer het.
Ná die sukses van Die uwe Pottie Potgieter, verras Opperman se vermoë jou weereens wanneer hy 'n splinternuwe verhoogkarakter skep in die gedaante van Wally Koekemoer. Die karakter laat jou deurgaans glimlag wanneer hy dinge kwyt raak wat jou onwillekeurig herrinner aan iemand in die regte lewe.
Die teks is skreeusnaaks en met Opperman se dinamiese vertolking, sal jy defnitief met 'n glimlag uit die teater stap. Die regisseur, Gys de Villiers, doen briljante werk in Rooikaart en die kombinasie van Opperman en De Villiers is ooglopend 'n wenresep.
Slegs een vertoning word op 9 November aangebied by die Kalahari Restaurant en Teater. Kaartjies teen R100 is by die teater en by Computicket beskikbaar.